**Din frigul Siberian**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Alexei Marinat

Venea de la baltă prostul

Într-o mână cu steagul,

Cu ciorpacul în cealaltă.

Uneori îi lucid, se gândeşte la cer.

L-a miruit popa

De-a dreptul pe steaua din frunte.

Dar este gata să moară

Pentru baltă.

Doamne, ce nerozie să mori

Pentru lucruri care

De mult au murit.

\* \* \*

Lui Tudor Nedelcea

Sărac sunt. Dar ce

Să mai zică, iarna întreagă,

Bietul salcâm

Fără măcar o frunză pe el,

Mâine poate va fi sacrificat focului.

Se-aud, salcâmule drag,

În viforniţa albă sunând

Clopoţeii prelungi ai păstăilor tale.

Aho! Aho! Nu!

Nu sunt singur. Îmbrăţişez

Făptura ta îmbrăcată în gheaţă,

Încălzindu-mă de spinarea ta.

Eşti ca şi crucea pe care

Hristos a fost răstignit,

La fel de plin de nădejdi

Ca Hristos. Aho, aho!